Arbejdstilsynet grønstempler Forenede Service i Holstebro  
  
**Forenede Service i Holstebro har netop fået en grøn smiley, der signalerer, at arbejdsmiljøet i virksomheden er i orden.**   
  
Forenede Service’s Holstebro-afdeling har netop fået tildelt en helt særlig smiley. Nemlig en grøn en af slagsen. Det er Arbejdstilsynet, som har tildelt rengøringsvirksomheden smileyen efter et grundigt tilsyn for nylig, hvor myndighedens medarbejdere blandt andet talte med flere driftschefer, driftsledere, arbejdsmiljørepræsentanten og serviceassistenter i virksomheden. Ligesom vicedirektør Ejnar Olsen også blev mødt med spørgsmål fra Arbejdstilsynets medarbejdere. Og han er glad for myndighedens vurdering af forholdene omkring arbejdsmiljøet:   
  
”Det er et vigtigt forhold for os, som vi prioriterer højt, at arbejdsmiljøet skal være helt i orden i virksomheden. Vores serviceassistenter løser dagligt mange opgaver og er i kontakt med mange mennesker, og i den forbindelse skal vores medarbejderes fokus være på kundernes tilfredshed og serviceringen af dem. Medarbejderne skal ikke bruge ressourcer og energi på at beskæftige sig med, om hvorvidt arbejdsmiljøet er i orden, det er primært os chefer, som skal sikre et godt arbejdsmiljø,” forklarer Ejnar Olsen.   
  
”Så vi er meget glade for, at myndighederne med den grønne smiley anerkender, at arbejdsmiljøet hos Forenede Service er i orden,” siger vicedirektøren.   
Udover samtaler med virksomhedens medarbejdere gennemgik Arbejdstilsynet også maskiner og udstyr i virksomheden.

*Fakta:*Den grønne smiley  
Den grønne smiley signalerer over for omverdenen, at virksomhedens arbejdsmiljø er i orden, og en virksomhed kan kun få tildelt en grøn smiley, hvis den har fået gennemgået sit væsentlige arbejdsmiljø af Arbejdstilsynets medarbejdere, som vurderer, om virksomheden lever op til arbejdsmiljøreglerne. Den grønne smiley gælder i fem år, hvorefter den eventuelt kan forlænges efter et nyt tilsyn.   
Du kan læse mere om den grønne smiley og Arbejdstilsynet her: <https://arbejdstilsynet.dk/da/tilsyn/smiley/gron-smiley>